b"\n_START_ARTICLE_\nMixino\xc3\xafdeu\n_START_SECTION_\nCaracter\xc3\xadstiques\n_START_PARAGRAPH_\nEls mixino\xc3\xafdeus disposen en lloc de mand\xc3\xadbules de dues estructures que es desplacen horitzontalment i amb les quals s'adhereixen a la seva presa. Poden aferrar-se a preses vives m\xc3\xa9s grans i alimentar-se de la sang i les v\xc3\xadsceres, introduint-se de vegades en exemplars vius malalts per rosegar-los. Tamb\xc3\xa9 poden ser necr\xc3\xb2fags. _NEWLINE_La seva llengua \xc3\xa9s dentada i protrusible, i manca de receptors sensorials; perceben el gust mitjan\xc3\xa7ant papil\xc2\xb7les ubicades a la seva pell. Tenen una sola obertura nasal, i els seus ulls s\xc3\xb3n molt rudimentaris; llur h\xc3\xa0bitat, en les profunditats marines, dificultaria en tot cas la visi\xc3\xb3. El seu cor t\xc3\xa9 tres cambres. La reproducci\xc3\xb3 dels mixino\xc3\xafdeus \xc3\xa9s encara un misteri._NEWLINE_Els mixino\xc3\xafdeus tenen la capacitat de produir grans quantitats d'una subst\xc3\xa0ncia viscosa que pot transformar uns 25 litres d'aigua marina en llot en poc temps. Unit a llurs costums d'alimentaci\xc3\xb3, que es podrien considerar repugnants, aquesta caracter\xc3\xadstica els situa entre els animals marins considerats m\xc3\xa9s fastigosos.\n_START_SECTION_\nGastronomia\n_START_PARAGRAPH_\nEls mixino\xc3\xafdeus s\xc3\xb3n peixos d'aspecte desagradable. Tenen una alta viscositat i les esp\xc3\xa8cies que es troben a Europa no han format part de la cuina tradicional._NEWLINE_A Corea i al Jap\xc3\xb3 per\xc3\xb2, un tipus de mixino\xc3\xafdeu local, el Eptatretus burgeri, es fa servir a la cuina per preparar una s\xc3\xa8rie de plats. La pell t\xc3\xa9 propietats antioxidants.\n_START_SECTION_\nIncertesa taxon\xc3\xb2mica\n_START_PARAGRAPH_\nNo tenen mand\xc3\xadbules i per aix\xc3\xb2 al costat de les llamprees van formar part dels \xc3\xa0gnats. Actualment aquest t\xc3\xa0xon est\xc3\xa0 en des\xc3\xbas per ser parafil\xc3\xa8tic, i, d'altra banda, existeixen un debat cient\xc3\xadfic sobre si s'han d'incloure dins dels vertebrats. Des del punt de vista de la taxonomia formen part dels vertebrats, per\xc3\xb2 no tenen v\xc3\xa8rtebres i, per tant, anat\xc3\xb2micament no s\xc3\xb3n vertebrats._NEWLINE_An\xc3\xa0lisis moleculars recents indiquen que cal classificar-los com a vertebrats, i la seva dist\xc3\xa0ncia evolutiva respecte dels vertebrata, sensu stricto, \xc3\xa9s curta. Un \xc3\xbanic f\xc3\xb2ssil mostra que han evolucionat molt poc en els darrers 300 milions d'anys.\n_START_SECTION_\nSistem\xc3\xa0tica\n_START_PARAGRAPH_\nSe'n coneixen 5 g\xc3\xa8neres, i unes 65 esp\xc3\xa8cies, algunes d'elles descrites recentment, vivint a profunditats de centenars de metres. A continuaci\xc3\xb3 es citen les principals esp\xc3\xa8cies:"